Henri Maillot

Henri Francois Maillot (ilul deg 1928 deg temdint n Dzayer , yemmut deg 1956 deg tama n Lkarimeyya , Cclef ), d ameɣnas asduklan (communiste) afrensis (seg yiḍarren iberkanen ay ilulen deg Dzayer ) yerna yettekka deg Tegrawla n Ldzayer .

Imenɣi af uzarug n Lezzayer

Deg 1956, Maillot yella d aserdas afrensis yerna yesserwel akamyun n yemrigen (leslaḥat) i yemjuhad ay yellan ttnaɣen i uzarug (indépendance) n tmurt Ldzayer. Maillot yella d amaru amatu n Tdukli Yilemẓiyen Imegdayen Idzayriyen (Union de la Jeunesse Démocratique Algérienne) ay yellan d tagrawt tasduklant, yerna yella iqeddec d amessiḍan (comptable) deg weɣmis azelmaḍ n Alger Républicain (aydeg ttekkan ula d Idzayriyen). Maillot yella daɣen yessawal s yisem n Ldzayer deg temliliyin n yilemẓiyen ay d-yellan deg tallit-nni deg Prag akked Warsu . Asmi ay yella deg yiserdasen ifrensisen, Maillot yettuwekkel (deg 4 Yebrir 1956 ) ad yawey yiwen ikamyunen iserdasiyen seg Tmelyant (deg twilayt n Tiṭ Ulili , ass-a) ɣer temdint n Lezzayer. Mi ḥebsen deg yiwen n wemkan akken ad sgunfun deg-s yiserdasen, Maillot yumer anehhar n ukamyun-nni ay d-ibubben imrigen akken ad yeqleɛ, sakkin ddan ɣer teẓgi n Baynam (deg utaram n temdint n Ldzayer), anda ay d-usan yemjuhad ay yuwyen imrigen-nni. Sdeffir tedyant-a, aɣmis asduklan n Liberté (ay yellan itteffeɣ-d s tuffra), iga ifadden i medden akken ad ɛawnen Tagrawla Tadzayrit s yemrigen i wakken ad tawey Ldzayer azarug-nnes (indépendance).

Tamettant

Axxam n ccreɛ afrensis icureɛ Maillot (s uɣabi) yerna yeḥkem-as s tmettant deg wass n 22 Mayyu 1956 . Deg 5 Yunyu 1956, iɣallen ifrensisen mmɣen ɣef yiwet n tegrawt n yemjuhad deg tama n Lamartine ( Lkarimeyya (deg twilayt n Cclef ), dɣa nɣan sa (sebɛa) seg-sen, gar-asen sin n yiḍarren iberkanen (Ifrensisen n Ldzayer): yiwen seg-sen d Maillot, ma d wayeḍ d Maurice Laban , yiwen seg yimeɣnasen ay yettekkan deg ussebded n Ukabar Asduklan Adzayri. Henri Maillot rran-as tajmilt deg Ldzayer imi ay fkan isem-nnes i yiwen n wesbiṭar deg Bab Lwad (tamdint n Ldzayer). Deg 2002, gan-as daɣen timenzit (stèle) deg Ldzayer.